**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 436/2022 Z. z., ktorým sa ustanovujú pravidlá poskytovania podpory v poľnohospodárstve formou priamych platieb v znení nariadenia vlády Slovenskej republiky č. 121/2023 Z. z. (ďalej len „návrh nariadenia vlády“) ako iniciatívny materiál podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je novelizácia nariadenia vlády Slovenskej republiky č. 436/2022 Z. z., ktorým sa ustanovujú pravidlá poskytovania podpory v poľnohospodárstve formou priamych platieb v znení nariadenia vlády Slovenskej republiky č. 121/2023 Z. z. z dôvodu zosúladenia vnútroštátnej legislatívy pre oblasť priamych platieb s modifikovaným Strategickým plánom Spoločnej poľnohospodárskej politiky 2023 – 2027, ako aj z dôvodu precizovania a nevyhnutných legislatívnotechnických úprav vybraných ustanovení s cieľom zabezpečiť ich jednoznačný výklad.

Navrhované úpravy reagujú na skúsenosti poľnohospodárskych podnikov so zavádzaním novej podpory formou celofarmovej eko-schémy v roku 2023. Táto úprava predpokladá, že povedie k zvýšeniu záujmu poľnohospodárskych podnikov o zapojenie do celofarmovej eko-schémy, k vytvoreniu väčšieho priestoru pre biodiverzitu na národnej úrovni, ako aj k zvýšeniu počtu dojníc zlepšením životných podmienok zvierat podporou pastevného chovu.

Návrh nariadenia vlády zavádza tolerancie z členenia ornej pôdy biopásom, vyšší váhový faktor pre neskoršie kosené biopásy, možnosť mulčovania biopásov ako doplnkovej agrotechnickej operácie a vyššiu flexibilitu pri odstraňovaní porastu z biopásov, úhoru s porastom a plôch vysiatych zmesami pre opeľovače v prípade výskytu inváznych nepôvodných druhov rastlín alebo húževnatých burín na týchto plochách. Zmeny sa týkajú aj členenia ornej pôdy v chránenom území a presunu biopásu na inú plochu v rámci toho istého dielu pôdneho bloku. Ďalej sa návrhom nariadenia vlády umožňuje, v prípade dojníc skombinovať podporu na zlepšenie životných podmienok zvierat podporou pastevného chovu s podporou zlepšenia podmienok ustajnenia dojníc podľa nariadenia vlády Slovenskej republiky č. 3/2023 Z. z., ktorým sa ustanovujú pravidlá poskytovania podpory na neprojektové opatrenia Strategického plánu spoločnej poľnohospodárskej politiky v znení nariadenia vlády Slovenskej republiky č. 407/2023 Z. z. Navrhovanou úpravou dochádza i k úprave týkajúcej sa poskytovania viazanej podpory príjmu na kravy chované v systéme s trhovou produkciou mlieka a viazanej podpory príjmu na ovce a kozy vo vzťahu k elektronickému prístupu do centrálneho registra hospodárskych zvierat.

Navrhované úpravy sú nevyhnutné pre zabezpečenie právnej istoty, ochrany práv poľnohospodárov a zaručenie bezproblémového, koherentného a efektívneho fungovania podpory vo forme priamych platieb.

Návrh nariadenia vlády nebude mať vplyvy na rozpočet verejnej správy, informatizáciu spoločnosti, služby verejnej správy pre občana, manželstvo, rodičovstvo a rodinu a ani sociálne vplyvy. Návrh nariadenia vlády bude mať pozitívne vplyvy na podnikateľské prostredie v zmysle uvoľnenejších podmienok pre odstraňovanie inváznych nepôvodných druhov rastlín a húževnatých burín, posunu biopásov, likvidácie hraboša poľného, avšak s týmito opatreniami je spojená administratívna záťaž, čo indikuje negatívne vplyvy na podnikateľské prostredie. Pozitívne vplyvy na životné prostredie sa predpokladajú v dôsledku vyššej atraktivity podpory formou celofarmovej eko-schémy a podpory pastevného chovu.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.